謁陸宣公祠
作者：林景熙
朝代：宋

paragraphs: 冰玉爲骨秋爲神，堂堂內相真天人。
諫草數百垂清芬，仁義一洗功利塵。
刳肝瀝血空排雲，白日不鑒吾忠勤。
奉天詔下哀痛新，將士感泣天亦聞。
皇威雷動清九垠，一紙可敵百萬軍。
草茅學古期致君，以額扣閽九虎嗔。
玉堂雲霧當華津，耿耿何不批龍鱗。
一尊酹古凄夕曛，鵷湖之水春復春。